bg ru ru hbs_cyr ba ky ky ky ky ky ky ky ky ky ba ky ky ky ky ky ky ky ky ky ru ky ky ky ky ky ky ky ky ky ky ky ky tt ky ky tt ky ky ky ky ky ky ky ky ky ky ky kk ky ky ky ky ky ky ky ky ky ky ky ky ky ky ky ky ky ky ky ky ky ky ky tt ky ky ky ky ky ky tt ky ky ky ky ky ky kk ky ky ky ky ky ky ky en ky be ru ru ru ru ru ru ru bg ru ru ru ru ru ru ru ru ru ru ru ru ru ru
"Селкилерден селкинчек" деген мына ушундай окурман! Жаздын келиши менен кыздардын ырларын окуп бир жыргап алдык баарыбыз. Азыр акынбыз деп көп эле кыздар жүрөт. Чиймелемиш этип, гезиттерде иштемиш этип... Бирок бул кыздарда бирдеме бар, ырларында табышмак бар, ыргак бар. Үлбүрөгөн жан-дүйнөсүнөн оргуштатып ушундай ыр саптарды чыгарган таланттуу акын кыздарыбыз -Жазгүлгө, Кыялга, Махабатка, Афинага, Алтынайга чыгармачылык жаңы дем жана турмушта дангыр жол каалайбыз. Жаз майрамыңар менен, дирилдеген акын кыздар!
Жакында "Нурборбор" чыгармачыл жаштар академиясы жалаң кыздар поэзиясынан турган "Селкилерден селкинчек" ыр жыйнагынын бет ачаарын Улуттук китепканада өткөрүп, жазды тосту. Он-жыйырма жыл ичиндеги жаңы, жаш акын кыздардын дараметин көрсөткөн, келаткан жаңы муундун жүзү болчу жыйнактар айрыкча жаш акын кыздардын майрамына айланды.
Жыйнактын түзүүчүсү, "Нурборбордун" төрагасы, Жазуучулар союзунун катчысы, акын Нурлан Калыбеков бул боюнча мындай деди:
- Бул бир чети кыздарды да моралдык жактан колдоо болду. Анткени кыздар бирден-экиден китеп чыгарып, көзгө көрүнүп калса да, көбүнчө турмушка чыгып эле, балалуу болгондон кийин дайындары чыкпай отуруп калышат экен. Кыздардын дагы бир өзгөчөлүгү, көбүнчө махабат лирикаларына басым жасашат экен. Ошолордун идиректүүлөрүн тандап, бир чети окурмандарга кызык болсун деп, жалаң кыздарды махабат ырлары менен чыгардык. Азыр адабиятта адабий процесс жок, адабий сын жок, ар ким өз билгениндей китеп чыгарып аткан маалда, бул - чыгармачыл жаштардын арасынан иргелген, тандалып алынган өзүнчө бир жакшы жыйнак болду, - деди.
Эмесе, бул кыздардын айрымдары менен сиздерди тааныштырабыз.
Жаманкулова Жазгүл 1983-жылы Нарын районунун Миң-Булак айылында туулган. КУУнун журналистика факультетин аяктаган. "Доор ыйлайт" ыр жыйнагынын автору. 2008-жылы "Шериктештердин дебюттары" Эл аралык сыйлыгынын жеңүүчүсү. "Азаттык" радиосунда журналист. Улуттук жазуучулар союзунун мүчөсү.
Сени менен таң да атып, кеч кирип,
Сен мен үчүн жазым, кышым, күзүмдөй.
Анан кайра келе калат улуу ой,
Кыял сен деп сапарына бараткан,
Кумар сенде далай көздү саматкан.
Канча көздү нуру менен жалтантаар,
Менин сүйүүм жүрөгүмдөн жаңы аткан.
Макул дечи көл жээгинде калалы
Тажиева Кыял 1983-жылы Жумгал районуна караштуу Кызарт айылында туулган. 2005-жылы КМУУнун кыргыз филологиясы факультетин бүтүргөн. Учурда Ж. Баласагын атындагы Кыргыз улуттук университетинде окутуучу болуп эмгектенет.
Бийик чыгып кандай деген саламың,
Картын сыйрып жүрөктөгү жаранын.
Учурашпас томсоруңку жүзүң жууп,
Көрчү Соң-Көл ачып койгон кабагың.
Касиети терең көлдүн ушундай,
Ачуу эмес Ысык-Көлдүн тузундай.
Кандай арман, кандай күйүт болбосун,
Аткарылат сендей жандын талабы,
Алтын башты кор кармабай калаада,
Макул дечи көл жээгинде калалы.
Мага бакыт сиз бактылуу болсоңуз
Ормотоева Алтынай 1980-жылы Чаткал районунун Курулуш айылында туулган. 2002-жылы "Дастан" технологиялык университетин бүтүргөн. "Аалам ханышасы" китебинин автору. Улуттук жазуучулар союзунун мүчөсү.
Боз туманда булутумдай жаш кече,
Арзуу анда сиздей мага жат эле.
Аалам менен жуурулушуп кете алган,
Мекендеген мейкиним да башка эле.
Аруулуктун ааламын жол баштап,
А мен сизге сүйүүм үчүн карызмын.
Түн шыбыртын четке какса жымжырттык,
Түнөк албайт тереңдиктен улуулук.
Жароокер жан, жан бүткөндүн асылы,
Тоолорумдай бийик анан улуусуз.
Эки айрылыш тагдыр күткөн жолдосуз,
Мага бакыт сиз бактылуу болсоңуз.
Мен арзуума жооп күтпөйм жол карап,
Мен бар үчүн бактылуу деп ойлоңуз.
Жолдор өңдүү сапарлары бүтпөгөн,
Арзуум үчүн бакыт деле күтпөгөм.
Периштедей сизге ыйык сезилип,
Периштедей жашап өтөм дүйнөдөн.
Бакирова Афина 1980-жылы Токтогул районунун Өзгөрүш айылында туулган. КМИИни аяктаган. КР Өкмөтүнүн Жаштар сыйлыгынын "Алтын дипломунун" ээси. "Алыкулдун ак боз ат" сыйлыгынын лауреаты. "Мен өзүмдү сүйүү кызы атаймын" китебинин автору. Улуттук жазуучулар союзунун мүчөсү.
Тунук жаадың тунуктуктун өзүндөй,
Тунук арман сыйып турат көзүмдө.
Саптарыңа батып кетип сен болуп,
Сапарынын бүтөөр жери мен болуп,
Келбейт ал жан!Жылдыз берсем келет миң!
Келбейт менин бир тилекти тилешким.
Ал анткени бир күн басып ал менен,
Ыйын сезип калган элем жүрөктүн.
Ойгонгондо мен өкүнүп ойгонгом,
Ойлорумда - бийик таза бой болгон!
Шыңга талдай шыңгыратып тагдырды,
Бир бүрдөтүп узап кеткен жолдордон.
Тунук жаадың тунуктуктун өзүндөй,
Туюлбаган арман бардыр көзүмдө.
Ушул күн өмүрүмдүн жазы беле?
Касейинова Махабат 1985-жылы Ат-Башы районундагы Талды-Суу айылында туулган. Кыргыз-Түрк "Манас" университетинин тарых бөлүмүн бүтүргөн. "Много языков - один мир" адабий конкурсунда "Кыргыз поэзиясы" номинациясы боюнча 1-орунга ээ болгон. "Жолдо" китебинин автору. Улуттук жазуучулар союзунун мүчөсү.
Жаңы алган көйнөгүмдү кийип алып,
Жаныңа баргым келди азыр эле.
Ушул күн өмүрүмдүн жазы беле?
Каарданган кыштын суугун тоготпостой,
Кадимки жаз жыттанган шамал тышта.
Мен эмес, сагынычтан жабыркашып,
Нааразы болгондор көп ушул кышка.
А менчи, жаңы көйнөк сатып алып,
Өң-түсү жарашыгын улам айтып,
Көп ирет кийип көрдүм сүйүнгөндөн.
Өрөпкүйм, көйнөгүмдү кийип алып,
Өзүңө жөнөйм азыр каяктасың?
Жандаган сендей адам бар жанымда,
Жапжаңы көйнөк кантип жарашпасын.
about | A Free CSS Template by RamblingSoul